Enes situacions dera vida vidanta, didec en aqueth ton capinaut e doctrinaire que cuelhie a viatges entà debàter qüestions de fe damb Grigori Vasilievich e hèr-li pèrder er oremus, quan mestrauen era taula de Fiódor Pávlovich, enes situacions dera vida vidanta, qu'ei vertat qu'es bohetades son enebides per lei e toti an deishat de tumar, senhor, mès en bèri casi excepcionaus, non solet entre nosati, senon pertot, enquia ena mès grana republica francesa, encara se contunhe tumant, tau qu'enes tempsi d'Adan e Eva, senhor, e tostemp serà atau, e vos, en ua situacion tant especiau coma aquera, non gausèretz, senhor.